ვებგვერდი, 111221004, 21/12/2011

სარეგისტრაციო კოდი

020080010.05.001.016520

**საქართველოს კანონი**

**ზოგიერთი ადმინისტრაციული სახდელისაგან განთავისუფლების შესახებ**

**მუხლი 1**

ამ კანონის მიზანია ერთჯერადი ხასიათის დროებითი და განსაკუთრებული ღონისძიებების სახით იმ პირთა ადმინისტრაციული სახდელებისაგან განთავისუფლება, რომელთაც საქართველოს ადმინისტრაციულ სამართალდარღვევათა კოდექსის (საქართველოს სსრ უმაღლესი საბჭოს უწყებები, №12, 1984 წელი, მუხ. 421) 532, 641 და 65-ე მუხლებით, 66-ე მუხლის პირველი და მე-2 ნაწილებით, 77-ე, 82-ე და 821 მუხლებით, 822 მუხლის პირველი, მე-2, მე-5 და მე-6 ნაწილებით, 1282 მუხლის პირველი−მე-3 ნაწილებითა და 1283 მუხლის პირველი−მე-3 ნაწილებით გათვალისწინებული ადმინისტრაციული სამართალდარღვევები ჩაიდინეს 2011 წლის 1 ნოემბრამდე და რომელთა მიმართაც ადმინისტრაციული სახდელის დადების შესახებ დადგენილება ამ კანონის ამოქმედებამდე არ აღსრულებულა.

**მუხლი 2**

1. ამ კანონით გათვალისწინებული ადმინისტრაციული სახდელებისაგან განთავისუფლება გულისხმობს:

ა) საქართველოს ადმინისტრაციულ სამართალდარღვევათა კოდექსის 532, 77-ე, 82-ე და 821 მუხლებით, 822 მუხლის პირველი და მე-2 ნაწილებით, 1282 მუხლის პირველი−მე-3 ნაწილებითა და 1283 მუხლის პირველი−მე-3 ნაწილებით გათვალისწინებულ შემთხვევებში მრგვალი ხე-ტყის (მორის) პირველადი გადამუშავების ობიექტის (სახერხი საამქროს) მფლობელი მეწარმე სუბიექტის განთავისუფლებას ძირითადი და დამატებითი ადმინისტრაციული სახდელებისაგან;

ბ) საქართველოს ადმინისტრაციულ სამართალდარღვევათა კოდექსის 641 და 65-ე მუხლებით გათვალისწინებულ შემთხვევებში ფიზიკური პირის განთავისუფლებას ძირითადი და დამატებითი ადმინისტრაციული სახდელებისაგან;

გ) საქართველოს ადმინისტრაციულ სამართალდარღვევათა კოდექსის 66-ე მუხლის პირველი და მე-2 ნაწილებითა და 822 მუხლის მე-5 და მე-6 ნაწილებით გათვალისწინებულ შემთხვევებში ფიზიკური პირისა და მრგვალი ხე-ტყის (მორის) პირველადი გადამუშავების ობიექტის (სახერხი საამქროს) მფლობელი მეწარმე სუბიექტის განთავისუფლებას ძირითადი და დამატებითი ადმინისტრაციული სახდელებისაგან.

2. ამ მუხლის პირველი პუნქტით გათვალისწინებული ადმინისტრაციული სახდელებისაგან განთავისუფლება ვრცელდება ძირითადი და დამატებითი ადმინისტრაციული სახდელების აღუსრულებელ ნაწილზე.

**მუხლი 3**

1. საქართველოს კანონმდებლობით გათვალისწინებულმა ადმინისტრაციულ სამართალდარღვევათა საქმეების განხილვაზე უფლებამოსილმა ორგანოებმა და თანამდებობის პირებმა ამ კანონის პირველი მუხლით გათვალისწინებულ ადმინისტრაციულ სამართალდარღვევათა საქმეებზე ადმინისტრაციული სახდელისაგან განთავისუფლების საკითხი გადაწყვიტონ ამ კანონის შესაბამისად.

2. ამ კანონის საფუძველზე საქართველოს სააღსრულებო დაწესებულებებმა შეწყვიტონ მათ წარმოებაში არსებული ამ კანონის რეგულირების სფეროსთვის მიკუთვნებული საქმეების აღსრულება.

**მუხლი 4**

ეს კანონი ამოქმედდეს 2012 წლის 1 იანვრიდან.

საქართველოს პრეზიდენტი ***მიხეილ სააკაშვილი***

თბილისი,

2011 წლის 6 დეკემბერი.

№5368-IIს